Colegiul Ortodox "Mitropolitul Nicolae Colan" din Cluj-Napoca organizează marți, 19 martie 2024, Ziua porților deschise.
Acțiunea are scopul de a prezenta părinților interesați oferta educațională a instituției de învățământ și infrastructura școlii.
Ziua Porților Deschise va fi organizată în intervalul orar 16:00 – 16:30, la sediul de pe strada Avram Iancu, numărul 6.
Conform directorului Colegiului Ortodox "Mitropolitul Nicolae Colan", părintele profesor Liviu Vidican-Manci, pentru anul școlar 2024 – 2025, oferta educațională este de 3 clase pregătitoare iar numărul locurilor disponible este de 66.
Cele trei cadre didactice care se vor ocupa de noii elevi sunt: Călina Uifălean, Raluca Baciu și Mihaela Coacean.
Criteriile de admitere, alături de alte informații utile, pot fi găsite pe site-ul stocluj.ro.
Ciclul primar al Colegiului Ortodox "Mitropolit Nicolae Colan" funcționează pe strada Avram Iancu, nr. 6.
Prin acest proiect, orientat în mod evident spre şansa şi viitorul tinerilor, Arhiepiscopia Vadului Feleacului și Clujului își dorește să reia o veche tradiţie şcolară confesională ortodoxă, când, la Cluj, a funcţionat Liceul ortodox de fete "Doamna Stanca" şi Liceul ortodox de băieţi "Mitropolitul Simion Ştefan".
Şcoala oferă elevilor un mediu sigur şi favorabil învăţării, bazat pe valorile moralei creştine, asigură un corp profesoral foarte bine pregătit profesional, cursuri opţionale de limba germană şi engleză, şi opţional, programul "After school", care include, pe lîngă pregătirea temelor pentru a doua zi, şi diverse cercuri tematice: pictură, muzică, dansuri, balet, teatru.
Mai multe detalii puteți afla din interviul realizat de Ramona Mocial cu Pr. Lect. Univ. Dr. Liviu Vidican-Manci, directorul Colegiului Ortodox "Mitropolit Nicolae Colan" din Cluj-Napoca.